ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0054/98 υποβολή: Nikitas Kaklamanis (UPE) προς την Επιτροπή (29 Iανουαρίου 1998)

Θέμα: Δραματική μείωση των Κοινοτικών ενισχύσεων στο ελαιόλαδο

Σε δεινή οικονομική θέση έχουν περιέλθει οι ελαιοπαραγωγοί της Ελλάδας μετά την απόφαση περικοπής της Κοινοτικής τιμής ενίσχυσης από 457 δρχ./κιλό στις 301 δρχ./κιλό.

Η απόφαση αυτή έχει βυθίσει σε απόγνωση τους παραγωγούς, οι οποίοι θα χάσουν συνολικά γύρω στα 180 δισεκατομμύρια δρχ. μέσα στο 1998, μια απώλεια που σημειώνεται σε μια εποχή πρωτοφανούς συρρίκνωσης του εισοδήματός τους, λόγω των αλλεπάλληλων Προγραμμάτων Λιτότητας που εφαρμόζουν οι Ελληνικές Κυβερνήσεις των τελευταίων ετών. Η αντικειμενική αδυναμία τους να υποκαταστήσουν την παραγωγή ελαιολάδου με κάποιο άλλο προϊόν περιπλέκει ακόμη περισσότερο την κατάσταση, ενώ επιτείνει την αίσθηση που τους διακατέχει ότι παράγουν ένα προϊόν το οποίο δεν απολαμβάνει αποφασιστικής στήριξης από την ΕΕ.

Θα ήθελα να πληροφορηθώ από την Ευρωπαϊκή Επιτροπή σε τί ακριβώς ενέργειες σκοπεύει να προβεί προκειμένου να υποστηρίξει τους πολλαπλά βαλλόμενους Έλληνες ελαιοπαραγωγούς, οι οποίοι θα αντιμετωπίσουν σαφές πρόβλημα επιβίωσης αν γίνει πράξη η απόφαση περικοπής της Κοινοτικής τιμής ενίσχυσης για το λάδι.

Απάντηση του κ. Fischler εξ ονόματος της Επιτροπής (26 Φεβρουαρίου 1998)

Στην κοινή οργάνωση αγοράς (ΚΟΑ) του τομέα του ελαιολάδου προβλέπεται σύστημα ενίσχυσης στην παραγωγή ελαιολάδου. Η εν λόγω ενίσχυση έχει τα ακόλουθα χαρακτηριστικά:

- εάν πρόκειται για παραγωγούς των οποίων η παραγωγή υπερβαίνει κατά μέσο όρο τα 500 χιλιόγραμμα ελαιολάδου ανά περίοδο εμπορίας, η ενίσχυση ισούται με 142,20 Ecu ανά 100 χιλιόγραμμα, και υπόκειται στις επιπτώσεις που θα προκύψουν από ενδεχόμενη υπέρβαση της μεγίστης εγγυημένης ποσότητας (ΜΕΠ), η οποία ανέρχεται σε 1.350.000 τόνους 7

- εάν πρόκειται για παραγωγούς με μέση παραγωγή κατώτερη των 500 χιλιογράμμων ελαιολάδου ανά περίοδο εμπορίας, η ενίσχυση ισούται με 151,48 Ecu ανά 100 χιλιόγραμμα, συν συμπληρωματική ενίσχυση ύψους 3,574 Ecu ανά 100 χιλιόγραμμα. Η εν λόγω ενίσχυση δεν υπόκειται στις επιπτώσεις που θα προκύψουν από υπέρβαση της ΜΕΠ.

Οι δύο τύποι ενίσχυσης στην παραγωγή επιβαρύνονται από κρατήσεις για την κατάρτιση ελαιοκομικού μητρώου (2,4%), τη βελτίωση της ποιότητας του ελαιολάδου (1,4%) και τη λειτουργία αναγνωρισμένων οργανώσεων παραγωγών και των ενώσεών τους (0,8%).

Η μείωση της ενίσχυσης στην παραγωγή, στην οποία αναφέρεται το αξιότιμο μέλος του Κοινοβουλίου, αφορά την ενίσχυση που λαμβάνεται από τους μεγαλοπαραγωγούς για την παραγωγή τους κατά την περίοδο εμπορίας 1996/1997. Σύμφωνα με τις πληροφορίες της Επιτροπής, οι εν λόγω παραγωγοί αντιπροσωπεύουν περίπου το 25% του συνόλου των ελαιοκαλλιεργητών στην Ελλάδα.

Εξάλλου, πρέπει να επισημάνουμε ότι το εισόδημα των ελαιοκαλλιεργητών δεν στηρίζεται εξ ολοκλήρου στην εν λόγω ενίσχυση, καθώς οι ελαιοκαλλιεργητές αμείβονται από την πώληση του παραγόμενου ελαιολάδου.
ΓΡΑΠΤΗ ΕΡΩΤΗΣΗ P-1098/98 υποβολή: Olivier Dupuis (ARE) προς το Συμβούλιο (31 Μαρτίου 1998)

Θέμα: Η περίπτωση του κ. Hoty

Ο κ. Ukshin HOTY, καθηγητής πολιτικών επιστημών στο πανεπιστήμιο της Πρίστινας (Κοσσυφοπέδιο), βρίσκεται στη φυλακή από το 1994, μετά από δίκη η οποία διεξήχθη υπό αμφίβολες συνθήκες και επέτρεψε την καταδίκη του για «απειλή της συνταγματικής τάξης» και «απόπειρα κατά της εδαφικής ακεραιότητας της Ομοσπονδιακής Δημοκρατίας της Γιουγκοσλαβίας». Ο κ. Hoty είχε ήδη συλληφθεί το 1981 για «αντιεπαναστατικά εγκλήματα», και μία δεύτερη φορά το 1993. Ο κ. Hoty έχει περάσει 8 χρόνια της ζωής του στη φυλακή λόγω φρονημάτων και της ενεργούς συμμετοχής του στην προσπάθεια εξεύρεσης, μετά από διαπραγματεύσεις, μιας ειρηνικής λύσης στο πρόβλημα του Κοσσυφοπεδίου.

Τί είδους δράση έχει αναλάβει ήδη σχετικώς η Επιτροπή και ποιές είναι οι ενέργειες στις οποίες σκοπεύει να προβεί προκειμένου να πετύχει την απελευθέρωση του κ. Hoty από τις σερβικές αρχές; Τί προτίθεται να πράξει ώστε να κερδίσει την υποστήριξη των αρχών του Κοσσυφοπεδίου σε αυτήν την προσπάθεια;

Απάντηση (4 Ιουνίου 1998)

Το Συμβούλιο εκφράζει τη βαθύτατη λύπη του για την καταδικαστική απόφαση κατά του κ. Ukshin Hoty, καθώς και για τις συνθήκες που περιέβαλαν την καταδίκη του.

Το Συμβούλιο τονίζει ότι η ελευθερία έκφρασης, όπως και το δικαίωμα σε ελεύθερη και με δίκαιους όρους δίκη, αποτελεί παγκόσμιο θεμελιώδες δικαίωμα, το οποίο έχει καθήκον να εγγυάται κάθε δημοκρατική χώρα. Επίσης, τονίζει ότι ο σεβασμός προς τα ανθρώπινα δικαιώματα και τις δημοκρατικές αρχές αποτελεί βασικό στοιχείο της περιφερειακής προσέγγισης που ακολουθεί η 'Ενωση, και θεμέλιο της πολιτικής των υπό όρους παραχωρήσεων που ακολουθείται έναντι της Ομοσπονδιακής Δημοκρατίας της Γιουγκοσλαβίας, και ότι για τούτο ακριβώς το λόγο, στα τέλη του 1997, κατόπιν της δυσαρέσκειας που προκάλεσαν η κρίση του Κοσσυφοπεδίου και η στάση της Γιουγκοσλαβίας στο θέμα των ανθρωπίνων δικαιωμάτων, η 'Ενωση ήρε τα αυτοτελή εμπορικά μέτρα που είχαν παραχωρηθεί στις 29 Απριλίου του 1997 σ' αυτήν τη χώρα. Η επίτευξη βιώσιμης λύσης για το Κοσσυφοπεδιακό και ο πλήρης σεβασμός προς τα ανθρώπινα δικαιώματα και τις δημοκρατικές αρχές παραμένουν πρωταρχικές απαιτήσεις της ΕΕ κατά τις επαφές με τη Γιουγκοσλαβία και προϋπόθεση για τη βελτίωση των διμερών σχέσεων.

Ενέργεια υπέρ της απελευθέρωσης του κ. Hoty πρέπει να γίνει νοητή στα πλαίσια της όλης δράσης που ασκεί η ΕΕ με στόχο το σεβασμό προς τα ανθρώπινα δικαιώματα και την τήρηση των δημοκρατικών κανόνων στη Γιουγκοσλαβία. Στα πλαίσια της δράσης αυτής, η ΕΕ δεν θα παύσει να ασκεί πιέσεις προς τις Σερβικές Αρχές για όλες ανεξαιρέτως τις περιπτώσεις όπως εκείνην που επισημαίνει ο Αξιότιμος Κύριος Βουλευτής.
ΓΡΑΠΤΗ ΕΡΩΤΗΣΗ E-0596/98 υποβολή: Mihail Papayannakis (GUE/NGL) προς την Επιτροπή (4 Μαρτίου 1998)

Θέμα: Έργα σχετικά με τη διοργάνωση της Ολυμπιάδας 2004

Η Επιτροπή σε απάντησή της στην υπ' αριθ. 3097/97 ((ΕΕ C 117 της 16.4.1998, σελ. 151. )) ερώτησή μου, τονίζει ότι «θα εξακολουθεί να διασφαλίζει την τήρηση των διατάξεων της οδηγίας 85/337/ΕΟΚ ((EE L 175 της 5.7.1985, σελ. 40. )) σε περίπτωση εφαρμογής της σε έργα για τη διοργάνωση των Ολυμπιακών Αγώνων». Σύμφωνα με τα σχέδια των ελληνικών αρχών για τα έργα της Ολυμπιάδας του 2004, προβλέπεται η κατασκευή στην περιοχή της παραλίας του Σαρωνικού έξι γηπέδων. Ήδη, οικολογικές οργανώσεις και τοπικοί φορείς καταγγέλλουν ότι αυτές οι εγκαταστάσεις θα καταστρέψουν την περιοχή, ενώ μάλιστα προβλεπόταν και ανάπλασή της (χώροι πράσινου, κλπ.) σύμφωνα με εξαγγελίες του Υπουργού ΠΕΧΩΔΕ.

Εξάλλου προς την κατεύθυνση της ανάπλασης έχουν γίνει μελέτες, τμήμα των οποίων έχει χρηματοδοτηθεί από την Ευρωπαϊκή Επιτροπή.

Ερωτάται η Επιτροπή εάν έχει υπόψη της τα στοιχεία αυτά, πώς αντιδρά σε αυτή την αντίφαση, και αν μπορεί να μας εγγυηθεί ότι θα παρακολουθήσει τις σχετικές επενδύσεις και θα επιβλέψει ώστε να τηρηθεί η κοινοτική νομοθεσία;

Απάντηση της κας Bjerregaard εξ ονόματος της Επιτροπής (31 Μαρτίου 1998)

Η Επιτροπή δεν διαθέτει άλλες πληροφορίες για τους ολυμπιακούς αγώνες του 2004, πέραν εκείνων που είχε όταν απήντησε στην προηγούμενη γραπτή ερώτηση Ε-3097/97 του Αξιότιμου Μέλους του Κοινοβουλίου.

Τα ρυθμιστικά σχέδια της περιοχής του Σαρωνικού κόλπου υπάγονται στην αρμοδιότητα των ελληνικών αρχών, οι οποίες αποφασίζουν για συγκεκριμένες χρήσεις ή αναπτυξιακά έργα, κατά πόσον να κάνουν ή μη χρήση προηγούμενων σχεδίων και μελετών, ορισμένες από τις οποίες πιθανώς να έχουν εν μέρει χρηματοδοτηθεί με κοινοτική αρωγή. Μολονότι είναι λυπηρό το ενδεχόμενο να έχουν σπαταληθεί πόροι, νέα στοιχεία όπως οι ολυμπιακοί αγώνες του 2004 οπωσδήποτε μπορούν να οδηγήσουν τις αρχές να επαναπροσανατολίσουν τις επιλογές τους.

Όπως όμως και να έχει η κατάσταση, οι ελληνικές αρχές εξακολουθούν να είναι υποχρεωμένες να τηρούν κατά περίπτωση την κοινοτική περιβαλλοντική νομοθεσία. Η Επιτροπή θα κάνει χρήση των υφισταμένων διαδικασιών για να κατοχυρώσει την τήρηση αυτή.
ΓΡΑΠΤΗ ΕΡΩΤΗΣΗ P-0760/98 υποβολή: Peter Truscott (PSE) προς την Επιτροπή (5 Μαρτίου 1998)

Θέμα: Χρηματοδότηση της κοινής γεωργικής πολιτικής

Θα ήθελε, παρακαλώ, ο Επίτροπος να εξηγήσει σε ένα γεωργό της εκλογικής περιφέρειας του Hertfordsire τις δυνατότητες που του προσφέρονται για την επιδιόρθωση λάθους που έκανε συμπληρώνοντας τα έντυπα ICAS; Λόγω του λάθους αυτού, ο Υπουργός Γεωργίας, Αλιείας και Τροφίμων του ανέφερε ότι δυνάμει των κοινοτικών κανόνων, δεν θα λάβει καμία επιδότηση για την εν λόγω περιοχή και αντιμετωπίζει την επιβολή προστίμου 20% για τις περιοχές για τις οποίες οι δηλώσεις του συμπληρώθηκαν σωστά. Δεν υπάρχει στα πλαίσια των κανόνων της ΕΟΚ, τρόπος επιδιόρθωσης σε περίπτωση πραγματικού λάθους, το οποίο μπορεί να προκαλέσει τις προαναφερθείσες συνέπειες;

Απάντηση του κ. Fischler εξ ονόματος της Επιτροπής (23 Μαρτίου 1998)

Ο κανονισμός (ΕΟΚ) αριθ. 3887/92 της Επιτροπής της 23ης Δεκεμβρίου 1992 για τις λεπτομέρειες εφαρμογής του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων ((ΕΕ L 391 της 31.12.1992. )) προβλέπει κυρώσεις σε περιπτώσεις όπου αγρότες κάνουν ψευδή δήλωση όσον αφορά τις εκτάσεις που έχουν στην κατοχή τους, προκειμένου να λάβουν επιδοτήσεις, ή όπου δεν τηρούνται ορισμένοι άλλοι κανόνες.

Παρά ταύτα, η Επιτροπή αναγνωρίζει την ανάγκη ευελιξίας σε ορισμένες περιπτώσεις. Σύμφωνα με τον κανονισμό (ΕΟΚ) αριθ. 3887/92 της Επιτροπής και το Έγγραφο Εργασίας VI/646/96 (αντίγραφό του έχει διαβιβασθεί απευθείας στο αξιότιμο μέλος του Κοινοβουλίου και στη Γραμματεία του Κοινοβουλίου) τα κράτη μέλη μπορούν να δέχονται αιτήσεις για επιδιόρθωση των αιτήσεων χωρίς την επιβολή κυρώσεων, σε περίπτωση πραγματικού λάθους το οποίο αναγνωρίζει το κράτος μέλος. Καθώς η ευθύνη εναπόκειται στα κράτη μέλη, η Επιτροπή δεν δύναται να εκφέρει άποψη επί σχετικών υποθέσεων.
ΓΡΑΠΤΗ ΕΡΩΤΗΣΗ E-0516/98 υποβολή: Paul Rόbig (PPE) προς το Συμβούλιο (27 Φεβρουαρίου 1998)

Θέμα: 8ο ευρωπαϊκό ταμείο για την ανάπτυξη

Στα τέλη του 1997 έπρεπε να έχει αρχίσει λειτουργία, στο πλαίσιο της Συμφωνίας Λομέ IV, του 8ου ευρωπαϊκού ταμείου για την ανάπτυξη. Το εν λόγω ταμείο αποσκοπεί στην χρηματοδοτική και τεχνική συνεργασία για την αντιμετώπιση των διαρθρωτικών ανισορροπιών των ενισχυομένων χωρών της Συμφωνίας Λομέ. Ως βασικοί στόχοι του τέθηκαν η καταπόλεμηση της φτώχειας, η παιδεία, η εκβιομηχάνιση αλλά και ο τομέας της υγείας, η αύξηση της ανταγωνιστικότητας ή η γεωργία. Για πρώτη φορά στο πρόγραμμα αυτό έπρεπε να μετάσχει και η Αυστρία.

Η έναρξη λειτουργίας του 8ου ευρωπαϊκού ταμείου για την ανάπτυξη δεν μπόρεσε όμως να αρχίσει το προβλεφθέν χρονικό σημείο και εξακολουθεί να καθυστερεί, λόγω του ότι το σχετικό σχέδιο δεν έχει επικυρωθεί από όλα τα κράτη μέλη στο Ευρωπαϊκό Συμβούλιο.

Μπορεί το Συμβούλιο να αναφέρει τους βασικούς λόγους αυτής της καθυστέρησης;

Πότε πρέπει να υπολογίζει κανείς, κατά την άποψή του, με την οριστική επικύρωση του εν λόγω προγράμματος;

Απάντηση (18 Μαΐου 1998)

Λόγω καθυστερήσεων στην επικύρωσή της από ορισμένα κράτη μέλη, η Σύμβαση του Λομέ, όπως αναθεωρήθηκε από τη Συμφωνία του Μαυρικίου στις 4 Νοεμβρίου 1995, δεν ισχύει ακόμη. Πράγματι, η κατάσταση αυτή προκαλεί προβλήματα στην αποτελεσματική λειτουργία της εταιρικής σχέσης ανάμεσα στην Ευρωπαϊκή Ένωση και τις χώρες ΑΚΕ, ιδίως στην εφαρμογή της συνεργασίας για τη χρηματοδότηση της ανάπτυξης προς όφελος των κρατών ΑΚΕ βάσει του 8ου Ευρωπαϊκού Ταμείου Ανάπτυξης. Το Συμβούλιο δεν γνωρίζει να οφείλονται οι καθυστερήσεις αυτές σε ζητήματα ουσίας.

Η Προεδρία του Συμβουλίου επέμεινε να καταβάλουν τα εν λόγω κράτη μέλη κάθε δυνατή προσπάθεια για να ολοκληρώσουν τις εκκρεμούσες διαδικασίες επικύρωσης το ταχύτερο δυνατό. Ωστόσο, το Συμβούλιο δεν είναι αρμόδιο να παρέμβει στις εσωτερικές διαδικασίες επικύρωσης των κρατών μελών. Υπενθυμίζεται ότι η αναθεωρημένη Σύμβαση θα τεθεί σε ισχύ την πρώτη ημέρα του δεύτερου μήνα μετά από την ημερομηνία κατά την οποία θα κατατεθούν τα έγγραφα επικύρωσης των κρατών μελών και των δύο τρίτων τουλάχιστον των κρατών ΑΚΕ, καθώς και η πράξη κοινοποίησης της σύναψης της Σύμβασης από την Κοινότητα. Η προϋπόθεση αυτή έχει καλυφθεί όσον αφορά τα κράτη ΑΚΕ. Μέχρι στιγμής, 14 κράτη μέλη έχουν επικυρώσει την αναθεωρημένη Σύμβαση και καταθέσει τα σχετικά έγγραφα επικύρωσης.
ΓΡΑΠΤΗ ΕΡΩΤΗΣΗ E-0322/98 υποβολή: Riitta Myller (PSE) προς την Επιτροπή (17 Φεβρουαρίου 1998)

Θέμα: Νέο πρόγραμμα δημόσιας υγείας της ΕΕ

Την εποχή αυτή καταρτίζεται νέο πρόγραμμα δημόσιας υγείας για την Ευρωπαϊκή Ένωση. Η ανάγκη για κατάρτιση του νέου αυτού προγράμματος, σε όσο το δυνατόν συντομότερο χρονικό διάστημα, είναι αδιαμφισβήτητη.

Ερωτώ τον αρμόδιο Επίτροπο εάν η Επιτροπή προτίθεται να διατηρήσει την ισχύουσα μέθοδο παρακολούθησης της κάθε ασθένειας χωριστά ή εάν σκοπεύει να αναπτύξει νέα στρατηγική κυριότερο στοιχείο της οποίας θα είναι η υιοθέτηση μιας ολοκληρωμένης και ευρείας μεθόδου παρακολούθησης η οποία θα προάγει γενικά όχι μόνο την υγεία αλλά και, μεταξύ άλλων, την ισότητα και την πρόληψη της περιθωριοποίησης, και θα διασφαλίζει ότι οι δημογραφικές αλλαγές θα λαμβάνονται, στο εξής, υπόψη κατά τη φάση του προγραμματισμού.

Ερωτώ, επίσης, την Επιτροπή πότε θα παραδοθεί στη δημοσιότητα το νέο πρόγραμμα δημόσιας υγείας, εάν θα διεξαχθεί ανοιχτή συζήτηση με τα κράτη μέλη σχετικά με τα κριτήριά του και τους προσανατολισμούς της πολιτικής υγείας της Ευρωπαϊκής Ένωσης, και, τέλος, με ποιον τρόπο θα αξιοποιηθεί η ανταπόκριση των κρατών μελών.

Aπάντηση του κ. Flynn εξ ονόματος της Επιτροπής (13 Mαρτίου 1998)

Η Επιτροπή συμφωνεί απόλυτα με την αξιότιμη βουλευτή ως προς την ανάγκη ανάπτυξης μιας νέας πολιτικής για τη δημόσια υγεία προκειμένου να δοθεί ανταπόκριση σε ορισμένες σημαντικές εξελίξεις, όπως οι νέες απειλές για την υγεία που οφείλονται σε νέες και σε επανεμφανιζόμενες ασθένειες, η αυξανόμενη πίεση που ασκείται στα συστήματα υγείας, η διεύρυνση της Κοινότητας, και οι νέες διατάξεις της συνθήκης του Άμστερνταμ σχετικά με τη δημόσια υγεία. Επιπλέον, επειδή τα περισσότερα σημερινά προγράμματα δημόσιας υγείας θα λήξουν γύρω στο 2000, θα πρέπει μέχρι τότε να έχει εφαρμοστεί μια νέα πολιτική.

Ωστόσο,πριν από την επικύρωση της νέας συνθήκης ΕΚ δεν μπορούν να υποβληθούν λεπτομερείς προτάσεις για τέτοιες πολιτικές, επειδή η νέα συνθήκη περιλαμβάνει σημαντικές αλλαγές της ισχύουσας νομικής αρμοδιότητας στον τομέα της δημόσιας υγείας.Στο μεταξύ, η Επιτροπή σκοπεύει να καταρτίσει, στο άμεσο μέλλον, μια προκαταρκτική ανακοίνωση που θα αναφέρει τις πιθανές βασικές γραμμές μιας νέας πολιτικής. Η νέα πολιτική θα είναι αρκετά ευρεία και ευέλικτη ώστε να περιλαμβάνει ενέργειες που στοχεύουν σε συγκεκριμένες ασθένειες και πρωτοβουλίες που αφορούν τις κοινωνικοοικονομικές συνιστώσες της υγείας, όπως οι σημαντικοί τομείς των ανισοτήτων σε θέματα υγείας, του κοινωνικού αποκλεισμού και των δημογραφικών εξελίξεων,στους οποίους αναφέρθηκε η αξιότιμη βουλευτής.

Η προσεχής αυτή ανακοίνωση αναμένεται να δώσει έναυσμα για ένα ευρύ διάλογο σχετικά με το μέλλον της πολιτικής της Κοινότητας σε θέματα δημόσιας υγείας. Η Επιτροπή, κατά την κατάρτιση των αναλυτικών της προτάσεων για την πολιτική αυτή, θα συνεκτιμήσει πλήρως τις αντιδράσεις στις ιδέες που θα παρουσιάζονται στην ανακοίνωση.
ΓΡΑΠΤΗ ΕΡΩΤΗΣΗ E-0080/98 υποβολή: Patricia McKenna (V) προς την Επιτροπή (30 Iανουαρίου 1998)

Θέμα: Αποτέφρωση οικιακών αποβλήτων

Πότε προτίθεται να δημοσιεύσει η Επιτροπή το σχέδιο οδηγίας για τις εκπομπές διοξίνης κατά την αποτέφρωση οικιακών αποβλήτων;

Θα μπορούσε να αναφέρει η Επιτροπή λεπτομέρειες των κυριοτέρων προτάσεων που θα περιέχονται στο σχέδιο οδηγίας;

Προτίθεται η Επιτροπή να υποβάλει προτάσεις για να ενθαρρύνει μορφές διαχείρισης αποβλήτων περισσότερο φιλικές προς το περιβάλλον, ειδικότερα την ανακύκλωση, τη μείωση και την επαναχρησιμοποίηση αντί την αποτέφρωση και την εναπόθεση σε χωματερές;

Απάντηση της κας Bjerregaard εξ ονόματος της Επιτροπής (13 Μαρτίου 1998)

Η Επιτροπή συζήτησε με ειδικούς των κρατών μελών ένα έγγραφο εργασίας σχετικά με την αποτέφρωση των αποβλήτων δύο φορές κατά το περασμένο έτος και στις 26 Φεβρουαρίου 1998. Η έγκριση πρότασης για οδηγία του Συμβουλίου σχετικά με την αποτέφρωση των αποβλήτων προβλέπεται για το φθινόπωρο του τρέχοντος έτους.

Στόχος της εν λόγω οδηγίας σχετικά με την αποτέφρωση των αποβλήτων είναι να καθιερωθούν αυστηρές οριακές τιμές και επιχειρησιακές προϋποθέσεις για εγκαταστάσεις αποτέφρωσης αποβλήτων σε αποτεφρωτήρες που χρησιμοποιούνται αποκλειστικά για τον σκοπό αυτό ή σε μονάδες συνδυασμένης αποτέφρωσης αποβλήτων με κύριο στόχο την παραγωγή ενέργειας ή την παραγωγή υλικών προϊόντων.

Εν γένει η πρόταση θα πρέπει να περιέχει ίδιες απαιτήσεις με την οδηγία του Συμβουλίου 94/67/ΕΚ όσον αφορά την αποτέφρωση των επικινδύνων αποβλήτων ((ΕΕ L 365 της 31.12.1994. )), όπως η οριακή τιμή εκπομπής για τις διοξίνες ύψους 0,1 nanogramme (ng) τοξικό ισοδύναμο (TEQ)/m3 και 0,05mg/m3 για τον υδράργυρο. Επιπλέον, η πρόταση προβλέπει την εφαρμογή ολοκληρωμένης προσέγγισης και θα μπορούσε να αποσκοπεί στην αποφυγή της μεταφοράς των εκπομπών από το ένα μέσο στο άλλο. Ως εκ τούτου, θα ήταν δυνατόν να θέτει αυστηρότερες οριακές τιμές εκπομπής (ELV) για τα ακάθαρτα ύδατα.

Η πολιτική της Επιτροπής είναι ότι θα πρέπει να αποτεφρώνονται αποκλειστικά και μόνο τα απόβλητα που είναι αδύνατον να προληφθούν ή να ανακτηθούν μέσω της αναχρησιμοποίησης ή της ανακύκλωσης. Θα πρέπει να εξασφαλίζεται υψηλού επιπέδου περιβαλλοντική προστασία στις περιπτώσεις που λαμβάνει χώρα αποτέφρωση αποβλήτων.

Στην ανακοίνωση εκ μέρους της Επιτροπής όσον αφορά την επισκόπηση της κοινοτικής στρατηγικής διαχείρισης των αποβλήτων ((COM(96)399 τελικό. )), επιβεβαιώθηκε η ιεράρχηση των αρχών της πολιτικής διαχείρισης των αποβλήτων, όπως καθιερώνονται από το έγγραφο στρατηγικού χαρακτήρα του 1989. Σύμφωνα με τη συγκεκριμένη ιεράρχηση ως πρώτη προτεραιότητα λογίζεται η πρόληψη της δημιουργίας αποβλήτων, ακολουθούμενη από την ανάκτηση αποβλήτων και τέλος από την ασφαλή εναπόθεσή τους. Η εφαρμογή της ιεράρχησης αυτής λαμβάνεται υπόψη σε όλες τις πρωτοβουλίες της Επιτροπής στον τομέα της πολιτικής για τα απόβλητα.
ΓΡΑΠΤΗ ΕΡΩΤΗΣΗ E-0790/98 υποβολή: Nuala Ahern (V) προς το Συμβούλιο (16 Μαρτίου 1998)

Θέμα: Απόβλητα υψηλής ραδιενέργειας στο βιομηχανικό συγκρότημα Dounreay στο Caithness, Σκωτία

Υπό το φως της αποκάλυψης της εφημερίδας Guardian στις 2 Φεβρουαρίου 1998 ότι στο βιομηχανικό συγκρότημα Dounreay στο Caithness της Σκωτίας υπάρχει και δεύτερο μυστικό φρέαρ διάθεσης αποβλήτων το οποίο περιέχει περισσότερο από 700.000 κιλά αποβλήτων υψηλής ραδιενέργειας, προτίθεται η βρετανική προεδρία να αναλάβει με τη σειρά της τη δέσμευση που ανέλαβε η ιρλανδική προεδρία ενώπιον του Κοινοβουλίου στις 13 Νοεμβρίου 1996 σχετικά με την ανάγκη διενέργειας περιβαλλοντικού ελέγχου στο εν λόγω συγκρότημα από τις αρχές της Ευρωπαϊκής Ένωσης;

Απάντηση (20 Απριλίου 1998)

Mετά από την προσχώρηση του Ηνωμένου Βασιλείου στην Ευρωπαϊκή Κοινότητα ατομικής ενέργειας, όλες οι εγκαταστάσεις που αναφέρονται από την αξιότιμο βουλευτή εμπίπτουν στο ισχύον κοινοτικό δίκαιο, κυρίως στις διατάξεις των κεφαλαίων ΙΙΙ (η προστασία της υγείας) και VII (έλεγχος διασφαλίσεων) της Συνθήκης ΕΚΑΕ.

Το Συμβούλιο υπενθυμίζει ότι η Επιτροπή είναι υπεύθυνη για τον έλεγχο της τήρησης του κοινοτικού δικαίου. Στη συνάρτηση αυτή, η Επιτροπή, δυνάμει του άρθρου 35 της Συνθήκης ΕΚΑΕ, έχει το δικαίωμα προσβάσεως σε όλες τις αναγκαίες εγκαταστάσεις για να διενεργεί διαρκή έλεγχο της περιεκτικότητας σε ραδιενέργεια της ατμόσφαιρας, των υδάτων και του εδάφους, καθώς και έλεγχο της τήρησης των βασικών κανόνων που καθορίζονται με την οδηγία 96/29/ΕΚΑΕ ((ΕΕ L 159 της 29.6.1996, σελ. 1. )). Εξάλλου, δυνάμει του άρθρου 81 της Συνθήκης ΕΚΑΕ, η Επιτροπή δύναται να αποστέλλει επιθεωρητές στις επικράτειες των κρατών μελών στο πλαίσιο του ελέγχου των διασφαλίσεων.

Το Συμβούλιο θεωρεί ότι οι ισχύουσες νομοθετικές διατάξεις επιτρέπουν στην Επιτροπή, σε συνεργασία με το ενδιαφερόμενο κράτος μέλος, να εξασφαλίζει άριστες συνθήκες προστασίας της δημόσιας υγείας.
ΓΡΑΠΤΗ ΕΡΩΤΗΣΗ E-0434/98 υποβολή: Leonie van Bladel (UPE) προς την Επιτροπή (24 Φεβρουαρίου 1998)

Θέμα: Ελευθερία του Τύπου στη Βοσνία, τη Σερβία και την Κροατία

Στη Βοσνία, με υποκίνηση ορισμένων αρχών, που από καιρού εις καιρόν εμφανίζονται στα κρατικά μέσα μαζικής ενημέρωσης εκστρατείες κατά ανεξάρτητων δημοσιογράφων.

Στη Σερβία, τα κρατικά μέσα μαζικής ενημέρωσης χρησιμοποιούνται συνεχώς από το κυβερνόν κόμμα για προπαγάνδα, άλλες απόψεις δεν είναι δυνατόν να εκφραστούν, τοπικοί τηλεοπτικοί και ραδιοφωνικοί ραδιοσταθμοί περιέχονται ολοένα και συχνότερα υπό τον έλεγχο πολιτικών κομμάτων που έχουν την εξουσία στους αντίστοιχους δήμους, ενώ ο έντυπος Τύπος πλήττεται τακτικά από «έλλειψη χάρτου».

Στην Κροατία, τα περισσότερα μέσα ενημέρωσης, τόσο σε εθνικό όσο και σε τοπικό επίπεδο, ελέγχονται άμμεσα ή έμμεσα από το κυβερνόν κόμμα ΗDZ και χρησιμοποιούνται για προπαγανδιστικούς στόχους, χωρίς επίσης να υπάρχει η δυνατότητα έκφρασης αντίθετης γνώμης. Ανεξάρτητα μέσα ενημέρωσης απειλούνται με δικαστικές αγωγές από προεξέχοντα μέλη του κυβερνώντος κόμματος HDZ, μεταξύ των οποίων και συχνά μέλη της κυβέρνησης, όπου καλούνται να καταβάλλουν υψηλά πρόστιμα «λόγω προσβολής προσώπων».

Μπορεί η Επιτροπή να αναφέρει ποιά μέσα έχει στη διάθεσή της για να βοηθήσει στη βελτίωση της κατάστασης των μέσων ενημέρωσης στις εν λόγω χώρες, ποιά από τα μέσα αυτά μπορούν επί του παρόντος να χρησιμοποιηθούν και για ποιά θέματα θα πρέπει να αναπτυχθούν νέα μέσα;

Απάντηση του κ. Van den Broek εξ ονόματος της Επιτροπής (13 Μαρτίου 1998)

Η Επιτροπή συμφωνεί με την ανάλυση της κατάστασης των μέσων μαζικής ενημέρωσης στη Βοσνία-Ερζεγοβίνη, στην Κροατία και στην Ομοσπονδιακή Δημοκρατία της Γιουγκοσλαβίας, και είναι βέβαιη, όπως και το Αξιότιμο Μέλος του Κοινοβουλίου, ότι η ελευθερία του τύπου παίζει ουσιαστικό ρόλο στη διαδικασία εκδημοκρατισμού. Για τον λόγο αυτόν, από το 1994, έχει αναπτύξει πρόγραμμα βοήθειας για τα ανεξάρτητα μέσα μαζικής ενημέρωσης στις χώρες της πρώην Γιουγκοσλαβίας.

Στο πρόγραμμα που διευθύνει η Επιτροπή συμπεριλαμβάνει, με εξαίρεση τη Σλοβενία, όλες τις χώρες της πρώην Γιουγκοσλαβίας. Τα μέσα μαζικής ενημέρωσης που είχαν λάβει επιδοτήσεις κατά το 1997 ανήκουν στον γραπτό και στον οπτικοακουστικό τύπο (εφημερίδες, ραδιόφωνο, τηλεόραση, γραφεία τύπου).

Τα σχέδια που υποστηρίζει η Επιτροπή αφορούν κυρίως τα μέσα παραγωγής πληροφοριών ή προγραμμάτων, την κατάρτιση των δημοσιογράφων, τη βελτίωση των μέσων διάδοσης και διανομής, καθώς και τη νομική προστασία των μέσων μαζικής ενημέρωσης.

Το 1997, εγκρίθηκαν 77 σχέδια, που αντιστοιχούν σε συνολικό ποσό ύψους 11,24 εκατ. Ecu. Η Επιτροπή προβλέπει να αφιερώσει προϋπολογισμό της ίδιας τάξης με εκείνον τον οικονομικού έτους 1997 για την πολιτική της βοήθειας στα ανεξάρτητα μέσα μαζικής ενημέρωσης στην πρώην Γιουγκοσλαβία κατά το έτος προϋπολογισμού 1998.

Η Επιτροπή, για να προσαρμοστεί στην κατάσταση που επικρατεί στις χώρες αυτές, προβλέπει την αποκέντρωση της διεύθυνσης των προγραμμάτων μικρής κλίμακας στο επίπεδο των αντιπροσωπειών της. Η αποκέντρωση αυτή έχει στόχο να καταστήσει πιο ελαστική και πιο γρήγορη την εφαρμογή προγραμμάτων που συνδέονται με ανεξάρτητα μέσα μαζικής ενημέρωσης.